《将游嵩少题石淙》
宋代·吕本中

南山吐云柳絮飞，北山之外烟草微。南山北山日在眼，问公此去何时归。

石淙山水更奇绝，水怒决石山崩摧。长空无声晓色静，忽听万壑悬惊雷。

珊瑚缺折玉破碎，月落倒卷从天回。中流险绝不须道，笑侮滟滪怜离堆。

平生好事心突兀，时于图画见仿佛。褰衣度水公莫畏，何须苦避蛟龙窟。

明朝更作嵩少游，五更绝顶看日出。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。